
Б е о г р а д

З А П И С Н И К
27. СЕДНИЦЕ ОДБОРА ЗА ПРОСТОРНО ПЛАНИРАЊЕ, САОБРАЋАЈ, ИНФРАСТРУКТУРУ И ТЕЛЕКОМУНИКАЦИЈЕ, 
ОДРЖАНЕ 24. АВГУСТА 2026. ГОДИНЕ



Седница је почела у 08.30 часова. 

	Седницом је председавао Угљеша Марковић, председник Одбора.

	Седници су присуствовали чланови Одбора: Томислав Јанковић, Бранислав Јосифовић, Јасмина Каранац, Мирослав Кондић, Мирослав Петрашиновић, Весна Савовић Петковић, Сташа Стојановић, Ненад Филиповић.
	 
	Седници су присуствовали заменици чланова Одбора: Драгана Арсић (заменик Драгана Јовановића) и Миљана Милојевић (заменик Далибора Шћекића). 

             Седници нису присуствовали чланови Одбора: Драган Станојевић, Мила Поповић, Ђорђе Станковић, др Татјана Марковић Топаловић, Роберт Козма и Предраг Марсенић, нити њихови заменици.

Седници су присуствовали из Министарства грађевинарства, саобраћаја и инфраструктуре: Александра Софронијевић, министар, Ранко Шекуларац, државни секретар,  Милан Петровић, в.д. помоћника министра, Миломир Ђуровић, в.д. помоћника министра, Душан Радоњић, в.д. помоћника министра за комуналну инфраструктуру, Миодраг Јоцић, в.д. помоћника министра за ваздушни саобраћај, Даница Ускоковић, шеф кабинета министра; из Министарства информисања и телекомуникација: Славиша Антић, државни секретар, Татјана Андан, начелник Одељења за електронске комуникације и надзор;  из Агенције за простoрно планирање и урбанизам Републике Србије Ђорђе Милић, привремени директор.

Одбор је, једногласно (11 „за“ ) у складу са предлогом председника Одбора усвојио следећи
Д н е в н и  р е д:

1. Разматрање Предлога закона о изменама и допунама Закона о планирању и изградњи, који је поднела Влада (број 011-2596/26 од 7. августа 2026. године), у начелу;
2. Разматрање Предлога закона о изменама и допунама Закона о посебним условима за евидентирање и упис права на непокретностима, који је поднела Влада (број 011-2597/26 од 7. августа 2026. године) у начелу;
3. Разматрање Предлога закона о мерама за смањење трошкова постављања електронских комуникационих мрежа врло високог капацитета, који је поднела Влада ( број 011-1678/26 од 4. маја 2026. године), у начелу;
4. Разматрање Информације о раду Министарства грађевинарства, саобраћаја и инфраструктуре, за период јул – септембар 2025. године (број 02-1595/25 од 31. марта 2026. године);
5. Разматрање Информације о раду Министарства грађевинарства, саобраћаја и инфраструктуре, за период октобар – децембар 2025. године (број 02-1595/25 од 19. маја 2026. године);
6. Разматрање Информације о раду Министарства грађевинарства, саобраћаја и инфраструктуре, за период јануар – март 2026. године (број 02-2390/26 од 10. јула 2026. године).


	Одбор је једногласно (11 „за“,), на предлог председника Одбора одлучио да обави заједнички претрес о предложеним тачкама дневног реда, а да се после обављене расправе Одбор изјасни о свакој тачки појединачно.


Пре преласка на разматрање утврђеног дневног реда усвојен је, једногласно               (11 „за“), Записник 26. седнице Одбора одржане 6. јула 2026. године. 


Обједињена расправа 1 - 6 тачке Дневног реда:


	У уводном излагању Александра Софронијевић, министар грађевинарства, саобраћаја и инфраструктуре, навела је да Министарство у свом саставу има значајан број сектора, и да су сви сектори доставили детаљне извештаје о свом раду у наведеним периодима. Важно је да су сви велики државни пројекти настављени са реализацијом у наведеним извештајним периодима. 
Што се тиче Предлога закона о изменама и допунама Закона о посебним условима за евидентирање и упис права на непокретностима све оперативне функције врши Агенција за просторно планирање и Републички геодетски завод. Преко 3,5 милиона предмета Агенција за просторно планирање мора да размотри, а потом донесе потврду или тражи допуну. Од 1997. године, када је донет први Закон о легализацији, па касније Закон о озакоњењу објеката, укупно је решено око 320 000 предмета. Закон о посебним условима за евидентирање и упис права на непокретностима ступио је на снагу у октобру 2025. године, а oд марта до данас је решено 333 870 предмета. Један од основних циљева Предлога закона јесте да се трајно реши стамбени проблем грађана који живе у својим породичним кућама. Према дефиницији Закона о становању и одржавању, породична стамбена зграда је објекат до 400 м2 са највише два стана. Међутим, многе куће у селу јесу преко 400 м2, задржава се принцип да се до ове квадратуре за породичне стамбене зграде плаћа фиксна накнада у распону који је законом прописан, али преко ове квадратуре уводи се и плаћање за сваки квадрат преко 400 м2 у складу са висином доприноса који би се иначе платио у редовној процедури. Електродистрибуција је по градовима и општинама наилазила на правну дилему, а то је да ли су ово објекти за које је накнадно потребно издавати употребну дозволу, односно доводили су у питање правни статус ових објеката, законом је решено да су то легални објекти.  Последњи корак јесте упис права својине. 
Предлог закона о изменама и допунама Закона о планирању и изградњи има мале измене, углавном техничке природе, а усаглашен је и начин на који ће сви капитални пројекти бити обухваћени Уредбом о капиталним пројектима.

Славиша Антић, државни секретар у Министарству информисања и телекомуникација, навео је да Предлог закона о мерама за смањење трошкова постављања електронских комуникационих мрежа врло високог капацитета, технички закон малог обима. Овај закон доноси се са циљем  да се убрза развој електронске комуникационе инфраструктуре. Изградња ових мрежа представља изазов, трошкови су високи, а постоји велики број административних и техничких препрека. Овим законом уређују се надлежности и односи између привредних субјеката у области електронских комуникација и субјеката из других сектора и нивоа органа власти укључујући: енергетику, транспорт, комуналне службе, локалне органе власти, који ће омогућити повезаност грађана, привреде, и јавног сектора. Утврђује се и приступ постојећој физичкој инфраструктури, извођењу грађевинских радова, као и успостављању јединствене информационе тачке. Једна од најважнијих новина јесте могућност да оператор електронских комуникација користи већ постојећу инфраструктуру других система нпр: канале, цеви, шахтове, стубове, инфраструктурне коридоре, уместо да се сваки гради појединачно. Према проценама, око 70 % од укупне вредности радова на изградњи електронских комуникационих мрежа представљају грађевински радови. Предлог закона предвиђа и већу доступност информација о постојећој инфраструктури.

У дискусији су учествовали народни посланик Бранислав Јосифовић и Александра Софронијевић, министар грађевинарства, саобраћаја и инфраструктуре.

1. тачка дневног реда - гласање

Одбор је, у складу са чланом 155. став 2. Пословника Народне скупштине, једногласно (11 „за“) одлучио да предложи Народној скупштини да прихвати Предлог закона о изменама и допунама Закона о планирању и изградњи, који је поднела Влада, у начелу.
Известилац Одбора на седници Народне скупштине биће Угљеша Марковић, председник Одбора.

2. тачка дневног реда - гласање

	Одбор је, у складу са чланом 155. став 2. Пословника Народне скупштине, једногласно (11 „за“), одлучио да предложи Народној скупштини да прихвати Предлог закона о изменама и допунама Закона о посебним условима за евидентирање и упис права на непокретностима, који је поднела Влада, у начелу.
Известилац Одбора на седници Народне скупштине биће Угљеша Марковић, председник Одбора.

3. тачка дневног реда - гласање

Одбор је, у складу са чланом 155. став 2. Пословника Народне скупштине, једногласно (11 „за“), одлучио да предложи Народној скупштини да прихвати Предлога закона о мерама за смањење трошкова постављања електронских комуникационих мрежа врло високог капацитета, који је поднела Влада, у начелу.
Известилац Одбора на седници Народне скупштине биће Угљеша Марковић, председник Одбора.

4. тачка дневног реда - гласање

Одбор је, у складу са чланом 229. Пословника Народне скупштине, једногласно       (11 „за“) одлучио да прихвати  Информацију о раду Министарства грађевинарства, саобраћаја и инфраструктуре, за период јул – септембар 2025.године.  

5. тачка дневног реда - гласање

Одбор је, у складу са чланом 229. Пословника Народне скупштине, једногласно       (11 „за“) одлучио да прихвати  Информацију о раду Министарства грађевинарства, саобраћаја и инфраструктуре, за октобар - децембар 2025.године.  

6. тачка дневног реда - гласање

Одбор је, у складу са чланом 229. Пословника Народне скупштине, једногласно       (11 „за“) одлучио да прихвати  Информацију о раду Министарства грађевинарства, саобраћаја и инфраструктуре, за јануар - март 2026.године.  


Седница је закључена у 9.00 часова.

	Седница је преношена у live stream-у и тонски снимана, а видео запис се налази на интернет страници Народне скупштине.


 ЗАМЕНИК  СЕКРЕТАРА OДБОРА                                            ПРЕДСЕДНИК OДБОРА

                  Неда Николић                                                                      Угљеша Марковић

